**BROJ PODUZETNIKA U TRGOVINI NA MALO PREKO POŠTE ILI INTERNETA**

**U ŠEST GODINA PORASTAO ZA 256 %**

Prema procjenama Hrvatske gospodarske komore, potrošnja u prosincu 2017. godine iznosit će 12,5 milijardi kuna, što je u odnosu na isto razdoblje prošle godine porast za 500 milijuna kuna, odnosno 4,2 %. Rast procjene za 2017. godinu temelji se na rastu prometa u trgovini na malo već 37 mjeseci za redom. Potrošnja građana za ovogodišnji *Black Friday* procjenjuje se na oko 500 milijuna kuna, što je oko 15 % više u odnosu na prošlu godinu, a među proizvodima koji se najviše kupuju za blagdane su dječje igračke, kozmetika, odjeća i obuća, hrana, alkoholna i bezalkoholna pića. Dosta je zastupljena i potrošačka elektronika poput mobitela, videoigara, računala i sl., a česti blagdanski pokloni su i knjige te božićne dekoracije[[1]](#footnote-1).

Digitalna ekonomija postala je neizostavan dio života i rada građana Hrvatske što potvrđuju rezultati ankete „Povjerenje u digitalnu ekonomiju“ koja je provedena drugu godinu za redom od tvrtke Perpetuum Mobile, u suradnji s partnerima PBZ Card, Emmezeta, Symantec i časopisom BUG. Gotovo tri četvrtine ili 73 % ispitanika koristi internet odnosno mobilni telefon za kupovinu roba ili usluga, a 60 % ispitanika izjavilo je kako je u proteklih godinu dana na internetu kupovalo pet ili više puta. Najviše se kupovalo proizvode (73 %), plaćalo račune (78 %) te rezerviralo godišnji odmor (39 %). Najomiljeniji je način plaćanja na internetu kreditna kartica (63,5 %), internetsko bankarstvo (54,4 %), ali i servis PayPal (48 %).

Prema podacima iz obrađenih godišnjih financijskih izvještaja za statističke i druge potrebe za 2016. godinu[[2]](#footnote-2), 513 je poduzetnika[[3]](#footnote-3) čija je pretežita djelatnost 47.91 – trgovina na malo preko pošte ili interneta. Od toga broja njih 255 poslovalo je s dobiti (49,7 %), a 258 s gubitkom (50,3 %). Promatrajući po veličini poduzetnika, u razredu djelatnosti 47.91, u 2016. godini poslovala su 504 mikro poduzetnika, sedam malih i dva srednje velika poduzetnika ([STUDIO MODERNA - TV PRODAJA d.o.o.](https://www.transparentno.hr/pregled/97587356297/98a545f834abbfa2deecd6dbe17ae2b9b1f91d672e8264f9b7182fd9e5728f221cad2eed379e5da34754db24de3c86ec1981fa4a93be718298ccdc5c94c0f190) iz Zagreba i [EINHELL CROATIA d.o.o.](https://www.transparentno.hr/pregled/89224272027/304630be7c415660d7398a1e8ed50e2009299034a45ee04e5bb0133c2144a03d8162f67aa5629f957e3af140f50ddb6bcf45a69f3d782562074b854de8f6fbff) iz Svetog Križa Začretje).

**Tablica 1. Osnovni financijski rezultati poslovanja poduzetnika razreda djelatnosti 47.91 – trgovina na malo preko pošte ili Interneta u razdoblju od 2011. do 2016. godine**[[4]](#footnote-4) (Iznosi u tisućama kuna)

|  |  |  |  |  |  |  |  |
| --- | --- | --- | --- | --- | --- | --- | --- |
| **Opis** | **Područje G** | **GODINA** *(tekuće razdoblje iz godišnjeg financijskog izvještaja)* | | | | | |
| **2016.** | **2011.** | **2012.** | **2013.** | **2014.** | **2015.** | **2016.** |
| Broj poduzetnika | 27.209 | 144 | 170 | 251 | 320 | 377 | 513 |
| Broj dobitaša | 18.318 | 63 | 76 | 115 | 150 | 195 | 255 |
| Broj gubitaša | 8.891 | 81 | 94 | 136 | 170 | 182 | 258 |
| Broj zaposlenih | 170.639 | 477 | 678 | 692 | 620 | 847 | 1.004 |
| Ukupni prihodi | 213.898.833 | 426.067 | 426.208 | 445.603 | 573.677 | 673.786 | 884.703 |
| Ukupni rashodi | 207.510.945 | 412.735 | 426.786 | 436.512 | 550.762 | 653.845 | 857.220 |
| Dobit prije oporezivanja | 8.954.313 | 30.122 | 16.136 | 15.337 | 38.828 | 34.805 | 37.502 |
| Gubitak prije oporezivanja | 2.566.426 | 16.790 | 16.715 | 6.247 | 15.914 | 14.864 | 10.019 |
| Porez na dobit | 1.530.353 | 2.231 | 1.019 | 1.635 | 2.339 | 2.577 | 5.017 |
| Dobit razdoblja | 7.419.553 | 28.885 | 15.119 | 13.720 | 36.489 | 32.221 | 32.485 |
| Gubitak razdoblja | 2.562.019 | 17.784 | 16.716 | 6.265 | 15.914 | 14.857 | 10.019 |
| **Dobit ili gubitak razdoblja** | **4.857.534** | **11.101** | **-1.597** | **7.455** | **20.575** | **17.364** | **22.466** |
| Izvoz | 18.511.122 | 27.377 | 20.626 | 27.059 | 36.806 | 61.837 | 86.477 |
| Uvoz | 40.816.403 | 68.940 | 29.705 | 32.419 | 43.752 | 154.304 | 57.696 |
| Trgovinski saldo (izvoz minus uvoz) | -22.305.281 | -41.563 | -9.079 | -5.360 | -6.945 | -92.467 | 28.781 |
| Investicije u novu dugotrajnu imovinu | 3.789.793 | 2.144 | 1.149 | 2.482 | 3.226 | 11.509 | 2.917 |
| Prosječ. mjes. neto plaće po zaposl. | 4.855 | 3.754 | 3.789 | 3.834 | 4.395 | 3.831 | 3.965 |

*Izvor: Financijska agencija – Registar godišnjih financijskih izvještaja*

Broj poduzetnika čija je osnovna djelatnost trgovina putem pošte ili interneta bilježi rast iz godine u godinu te je u 2016. godini u tom razredu djelatnosti poslovalo 513 poduzetnika, što je povećanje od 256,3 % u odnosu na početnu promatranu godinu (2011.).

Poduzetnici u razredu djelatnosti trgovina na malo preko pošte ili interneta činili su 1,9 % poduzetnika područja djelatnosti G - trgovina na veliko i malo i zapošljavali 1004 radnika, odnosno 0,6 % od ukupno zaposlenih kod poduzetnika u području djelatnosti trgovine (G - trgovina na veliko i malo; popravak motornih vozila i motocikala).

Prosječna mjesečna neto plaća obračunata u 2016. godini iznosila je 3.965 kuna i bila je za 5,6 % veća u odnosu na prosječnu mjesečnu neto plaću u 2011. godini (3.754 kune) i za 18,3 % manja u odnosu na prosječnu mjesečnu neto plaću obračunatu zaposlenima kod poduzetnika u području djelatnosti trgovine. U odnosu na prethodnu godinu prosječna mjesečna plaća zaposlenih kod poduzetnika čija je pretežita djelatnost trgovina na malo preko pošte ili interneta, povećana je za 3,5 %.

Ukupan prihod 10 najboljih poduzetnika u razredu djelatnosti trgovine na malo preko pošte ili interneta, u 2016. godini je iznosio 651,5 milijuna kuna, s tim da su na vrhu rang liste [STUDIO MODERNA - TV PRODAJA d.o.o.](https://www.transparentno.hr/pregled/97587356297/98a545f834abbfa2deecd6dbe17ae2b9b1f91d672e8264f9b7182fd9e5728f221cad2eed379e5da34754db24de3c86ec1981fa4a93be718298ccdc5c94c0f190) (srednje veliki poduzetnik), sa 232,6 milijuna kuna prihoda i 356 zaposlenih te [EKUPI d.o.o.](https://www.transparentno.hr/pregled/67567085531/a82f7134b4107f62c2903b9a797a602f86d1314618b05423a1e03176078c9537b608e08870ff2592a53a2c32007e05af7fd3279514fb4f2203b36a6435af81f1) sa 188,1 milijun kuna prihoda i 53 zaposlena.

**Tablica 2. Top 10 poduzetnika u razredu djelatnosti 47.91, rangirani prema ukupnom prihodu u 2016. godini**

(Iznosi u tisućama kuna)

|  |  |  |  |  |  |  |
| --- | --- | --- | --- | --- | --- | --- |
| **R. br.** | **OIB** | **Naziv** | **Mjesto** | **Broj zaposl.** | **Ukupan prihod** | **Dobit razdoblja** |
| 1. | 97587356297 | [STUDIO MODERNA - TV PRODAJA d.o.o](https://www.transparentno.hr/pregled/97587356297/98a545f834abbfa2deecd6dbe17ae2b9b1f91d672e8264f9b7182fd9e5728f221cad2eed379e5da34754db24de3c86ec1981fa4a93be718298ccdc5c94c0f190) | Zagreb | 356 | 232.572 | 518 |
| 2. | 67567085531 | [EKUPI d.o.o.](https://www.transparentno.hr/pregled/67567085531/a82f7134b4107f62c2903b9a797a602f86d1314618b05423a1e03176078c9537b608e08870ff2592a53a2c32007e05af7fd3279514fb4f2203b36a6435af81f1) | Zagreb | 53 | 188.118 | 706 |
| 3. | 89224272027 | [EINHELL CROATIA d.o.o.](https://www.transparentno.hr/pregled/89224272027/304630be7c415660d7398a1e8ed50e2009299034a45ee04e5bb0133c2144a03d8162f67aa5629f957e3af140f50ddb6bcf45a69f3d782562074b854de8f6fbff) | Sv. Križ Začretje | 17 | 82.533 | 6.986 |
| 4. | 78621196903 | [MOBILNA I WEB TRGOVINA TIA d.o.o.](https://www.transparentno.hr/pregled/78621196903/26f8418ca542b8ec1e3a0b84a6f38eb78bdb597bedb2ee44531b5a8003543174cb19208b4647f7bd19d655c6138ae5fec6189ce3d3a9a5be8c8de6aec4a8aff5) | Jastrebarsko | 4 | 77.116 | 1.881 |
| 5. | 73686688673 | [SALES PERITIAS d.o.o.](https://www.transparentno.hr/pregled/73686688673/0bf668a92e2a6d4be60b187a3d153dcb9c5d841aeb8d02c9a2c836e8cb4da7998f28c5cb435927355378877d13650c14ca7bb8f12cb9f50dacadb8f7ddb1fef3) | Zagreb | 2 | 15.537 | 74 |
| 6. | 98538704453 | [MEDIACOM d.o.o.](https://www.transparentno.hr/pregled/98538704453/52cd42b64e2d913b95fb71e40e8567025a847cc1845d400ead92cc0c57c7cb2e8090d234a2b8cbacd646a585040fdf2fef396581bd42bef22a72de7f4d6f7475) | Poreč | 12 | 14.195 | 1.196 |
| 7. | 28466564680 | [DIREKT d.o.o.](https://www.transparentno.hr/pregled/28466564680/2df1ab58e6da9153707bea15d895ae3c660e45f5a06d6dd45a7afb4599d8861d7833077f74d5fcc2e323028fe4033c76fd647be7b25dddbda2fa2334dc2363d8) | Sesvete | 1 | 12.776 | 10.023 |
| 8. | 61910888798 | [FIRST DEMAND d.o.o.](https://www.transparentno.hr/pregled/61910888798/65fb7b79adb35e946c680e7c91b23d8237595aa9d9589ee97a9e0ac53e955440b3ea71d1379e0c5142ad82020ac9587ad95acdbffb3c3ef0c305bbbe1e162a8e) | Zagreb | 0 | 10.353 | 247 |
| 9. | 67993303914 | [ARHITEH d.o.o.](https://www.transparentno.hr/pregled/67993303914/ae4c42139739346c4747816a501a4673a1bb9873f0093ff4b1eb0fa4b6e6c0068c5aed217d4929a34ff5daf0ff06ecc05ee3012ee6965b5f8ac20189acc205ce) | Zagreb | 3 | 9.283 | 85 |
| 10. | 45954179753 | [KUPI KEY d.o.o.](https://www.transparentno.hr/pregled/45954179753/720c7556a0a01b7504321ed954d456f4312e50f0c303c041ebb8b55dfb3f2856411535d6edc916d0d601cb1bec2dedb4bb99a0542617f0eb908ebc25fefaaa4f) | Lepoglava | 7 | 8.995 | 660 |
| **Ukupno** | | | | **455** | **651.478** | **22.376** |

*Izvor: Financijska agencija – Registar godišnjih financijskih izvještaja*

Najveći gubitak razdoblja u iznosu od 1,8 milijuna kuna (18,2 % gubitka razreda djelatnosti) iskazao je mikro poduzetnik u privatnom vlasništvu [ASPIDA j.d.o.o](https://www.transparentno.hr/pregled/29641553028/b4291f932e0b80ff9ae42f2c1173565b4fff0fa931ef95172e8c881a47ce1b9ee2cfc8aa0e4adb2df60b131bef77ef17f172d5a09a21464df7cb319bf7bdafa6). koji je zapošljavao pet radnika u 2016. Najveću dobit ostvario je poduzetnik [DIREKT d.o.o.](https://www.transparentno.hr/pregled/28466564680/2df1ab58e6da9153707bea15d895ae3c660e45f5a06d6dd45a7afb4599d8861d7833077f74d5fcc2e323028fe4033c76fd647be7b25dddbda2fa2334dc2363d8) sa jednim zaposlenim i ona je iznosila 10,0 milijuna kuna što je 44,8 % ukupno ostvarene dobiti top 10 poduzetnika. Na drugom je mjestu [EINHELL CROATIA d.o.o.](https://www.transparentno.hr/pregled/89224272027/304630be7c415660d7398a1e8ed50e2009299034a45ee04e5bb0133c2144a03d8162f67aa5629f957e3af140f50ddb6bcf45a69f3d782562074b854de8f6fbff) koji je zapošljavao 17 radnika i ostvario dobit u iznosu od gotovo 7,0 milijuna kuna.

**Tablica 3.** [**DIREKT d.o.o.**](https://www.transparentno.hr/pregled/28466564680/2df1ab58e6da9153707bea15d895ae3c660e45f5a06d6dd45a7afb4599d8861d7833077f74d5fcc2e323028fe4033c76fd647be7b25dddbda2fa2334dc2363d8) **na 1.-om je mjestu po dobiti među poduzetnicima u djelatnosti (47.91)[[5]](#footnote-5) i na 499.-om mjestu na razini RH u 2016. g. – niže prikazani podaci objavljeni su na** [**Transparentno.hr**](https://www.transparentno.hr/)**[[6]](#footnote-6)**


|  |  |  |
| --- | --- | --- |
|  | OIB | 28466564680 |
| Veličina | Mali |
| Temeljni kapital | 14.920.000 kn |
| Korisnik koncesije[[7]](#footnote-7) | Ne |
| U predstečajnoj nagodbi | Ne |

*Izvor: Financijska agencija – Registar godišnjih financijskih izvještaja,* [*Transparentno.hr*](https://www.transparentno.hr/)

Analizira broja zaposlenih u šestogodišnjem razdoblju pokazala je da je njihov broj rastao u svim godinama osim u 2014. godini. Najmanje zaposlenih bilo je u 2011. godini (477), a najviše u 2016. godini (1004). U odnosu na 2011. godinu broj zaposlenih je u 2016. godini povećan za 110,5 %.

Najveći prihodi i rashodi iskazani su u 2016. godini i to prihodi u iznosu od 884,7 milijuna kuna (31,3 % više u odnosu na prihode u prethodnoj godini) i rashodi u iznosu od 857,2 milijuna kuna (31,1 % više u odnosu na rashode u 2015. godini). Dobit razdoblja ostvarena u 2016. godini iznosila je 32,5 milijuna kuna, a gubitak razdoblja 10,0 milijuna kuna. U 2016. godini ostvarena je neto dobit u iznosu od 22,5 milijuna kuna, koja je bila 201,4 % veća u odnosu na neto dobit u 2013. godini (najmanja ostvarena neto dobit u promatranom šestogodišnjem razdoblju).

**Grafikon 1. Neto dobit/gubitak poduzetnika razreda djelatnosti 47.91 u razdoblju od 2011.- 2016.** *(iznosi u tisuć. kn)*



*Izvor: Financijska agencija – Registar godišnjih financijskih izvještaja*

Promatra li se ukupno ostvareni financijski rezultat u šestogodišnjem razdoblju, vidno je da su poduzetnici u trgovini na malo putem pošte ili Interneta samo u 2012. godini poslovali negativno i iskazali neto gubitak (1,6 milijuna kuna).

Izvoz je u promatranom šestogodišnjem razdoblju bio najveći u 2016. godini (86,5 milijuna kuna), što je za 39,8 % više od ostvarenog izvoza u 2015. godini. Najveći uvoza ostvaren je u 2015. godini, u iznosu od 154,3 milijuna kuna. U 2016. godini uvoz je u odnosu na prethodnu godinu smanjen za 62,6 %.

*Više o rezultatima poslovanja poduzetnika po područjima djelatnosti i po drugim kriterijima, prezentirano je u* [*standardnim analizama*](http://www.fina.hr/Default.aspx?sec=1279) *rezultata poslovanja poduzetnika RH, po županijama i po gradovima i općinama u 2016. g.*

*Pojedinačni podaci o rezultatima poslovanja poduzetnika dostupni su besplatno na* [*RGFI – javna objava*](http://rgfi.fina.hr/JavnaObjava-web/jsp/prijavaKorisnika.jsp) *i na* [*Transparentno.hr*](https://www.transparentno.hr/)

*Informacija o tome je li poslovni subjekt u blokadi ili ne, dostupna je korištenjem usluge* [*FINA InfoBlokade*](http://rgfi.fina.hr/JavnaObjava-web/jsp/prijavaKorisnika.jsp) *slanjem SMS poruku na broj 818058. te korištenjem* [*WEB aplikacije JRR*](https://jrr.fina.hr/) *tj. uvidom u podatke o računima i statusu blokade poslovnih subjekata, koji se ažuriraju u* [*Jedinstvenom registru računa*](http://www.fina.hr/Default.aspx?sec=972) *kojega u skladu sa zakonskim propisima, od 2002. godine, vodi Financijska agencija.*

1. https://www.hgk.hr/blagdanska-potrosnja-ove-godine-porast-ce-za-500-milijuna-kuna [↑](#footnote-ref-1)
2. U Registar godišnjih financijskih izvještaja (RGFI), godišnji financijski izvještaj (GFI) za 2016. godinu za statističke i dr. potrebe, podnijelo je 114.483 poduzetnika, pravnih i fizičkih osoba (obrtnika) koji su obveznici poreza na dobit. [↑](#footnote-ref-2)
3. Broj poduzetnika čija je pretežita djelatnost u razredu djelatnosti 47.91 (NKD 2007), koji su u RGFI podnijeli GFI za 2016. [↑](#footnote-ref-3)
4. Serija podataka u tablici za sve godine prikazana je iz godišnjeg financijskog izvještaja iz kolone tekuće godine. [↑](#footnote-ref-4)
5. Broj poduzetnika čija je pretežita djelatnost u razredu djelatnosti 47.91 (NKD 2007), koji su u RGFI podnijeli GFI za 2016. g. u svrhu javne objave [↑](#footnote-ref-5)
6. Informacije o osnovnim rezultatima poslovanja društava te kolika je prosječna mjesečna neto plaća zaposlenih, dostupne su na [Transparentno.hr](https://www.transparentno.hr/), jednostavno i bez novca, korištenjem VINGD bodova. [↑](#footnote-ref-6)
7. Objavljeno na WEB stranici Registra koncesija <http://servisi.fina.hr/regkonc/index.do> [↑](#footnote-ref-7)